KIRJALLINEN KYSYMYS P-1834/01

esittäjä(t): Mihail Papayannakis (GUE/NGL) komissiolle

(18. kesäkuuta 2001)

Aihe: Laivamaalien sisältämät myrkylliset aineet

Greenpeacen toimiston Pireuksen ja Thessalonikin satamissa tekemät äskettäiset tutkimukset osoittivat, että kansainvälisissä sopimuksissa suositetut TBT:n raja-arvot on ylitetty (TBT on alusten pohjamaalien sisältämä myrkyllinen aine).

Kyseisen aineen voimakkaan myrkkyvaikutuksen vuoksi Saksan hallitus pyysi komissiota laatimaan TBT:n käytön rajoittamista koskevat yhtenäiset eurooppalaiset toimintalinjat. Koska toimintalinjoja ei kuitenkaan laadittu Saksan asettaman määräajan kuluessa, maan hallitus päätti tammikuussa 2001 kieltää TBT:n käytön kansallisella lainsäädännöllä. Näin ollen Saksassa ei saa enää käyttää TBT:tä sisältäviä maaleja 1. tammikuuta 2003 alkaen.

Kun otetaan huomioon, että Kreikassa samoin kuin muissa EU:n jäsenvaltioissa TBT:n käyttökielto koskee vain alle 25 metrin pituisia aluksia sekä rakennelmia ja laitteita, jotka ovat kokonaan tai osittain veden alla, aikooko komissio esittää kyseisen aineen täydellistä kieltoa, koska sille on olemassa vähemmän myrkyllisiä korvikkeita?

Erkki Liikasen komission puolesta antama vastaus

(16. heinäkuuta 2001)

Jäsenvaltiot, jotka ovat Kansainvälisen merenkulkujärjestön (IMO) jäseniä, käyvät yhdessä komission kanssa parhaillaan neuvotteluja ympäristölle haitallisia eliöiden kiinnittymisenesto- eli antifouling-järjestelmiä koskevasta kansainvälisestä sopimuksesta, johon myös tributyylitina (TBT) sisältyy. Vuonna 1999, valmisteltaessa tiettyjen vaarallisten aineiden ja valmisteiden (tinan, pentakloorifenolin ja kadmiumin) markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä annetun neuvoston direktiivin 76/769/ETY liitteen I mukauttamisesta tekniikan kehitykseen viidennen kerran 26 päivänä toukokuuta 1999 annettua komission direktiiviä 1999/51/EY(1), jäsenvaltiot ja komissio päättivät odottaa IMO:n päätöstä kieltää TBT:n käyttö maailmanlaajuisesti, ennen kuin aineen käyttö kielletään yhteisössä.

Komissio tukee täysin IMO:n ympäristönsuojelukomitean ehdotusta, jonka mukaan on tarkoitus kieltää laivojen kiinnittymisenestojärjestelmissä biosideinä käytettävien orgaanisten tinayhdisteiden käyttö maailmanlaajuisesti 1. tammikuuta 2003 mennessä. Neuvottelujen kulusta voidaan päätellä, että IMO:n diplomaattikonferenssissa lokakuussa 2001 käsiteltävässä uudessa sopimuksessa ehdotetaan TBT:n maailmanlaajuista kieltoa, joka tulee voimaan ehdotettuna päivänä.

Diplomaattikonferenssin jälkeen komissio valmistelee välittömästi komission direktiivin, jolla tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä 27 päivänä heinäkuuta 1976 annettu neuvoston direktiivi 76/769/ETY(2) mukautetaan tekniseen kehitykseen. Direktiivi valmistellaan komiteamenettelyä noudattaen, jolloin sen valmistuminen kestäisi kolmesta kuuteen kuukautta. Tällöin jäsenvaltioille jäisi riittävästi aikaa saattaa säännökset osaksi kansallista lainsäädäntöä ennen 1. tammikuuta 2003.

(1) EYVL L 142, 5.6.1999.

(2) EYVL L 262, 27.9.1976.